Свята пролет
В душата бог възкръснал днес царува,
сред радост скръб гаснееща пламти,
далеко в твоя взор сянка плува
от моите прокудени мечти!
 
Росата чиста на цветец безплътен
превръща в дим огледана тъга!
От свята пролет лъх и блясък смътен
разлива твойта крееща снага!
 
На неспокойна кръв свещений повик
говори за безумство и нектар!
Безсилни са небесните огньове
пред блясъка на всеки земен дар!

Стихотворения на Теодор Траянов